གངས་སུལ་གྱི་རོལ་དབྱངས།
མ་ཎིའི་གླུ་དབྱངས་ལེན་པའི་དུས། ། ༄། གསན་མཁན་རྣམ་པཚོ་སྐུ་ཁམས་བཟང༌། ད་ལྟ་ནི། ཨེ་ཤི་ཡ་རང་དབང་རླུངས་འཕྲིན་ཁང་གིས་བདུན་རེའི་གླུ་གཞས་ཕྱོགས་བསྒྲིགས་ཀྱི་ལེའུ་མཚན་ཞུ་རྒྱུའི་དུས་ཚོད། གཤམ་ལ་སུ་སི་གནས་སྡོད་སྟག་འཚེར་བདེ་ཆེན་ལགས་ནས་བཏང་གནང་བའི་ཆོས་དབྱངས་ཞེས་པའི་གླུ་གཞས་དེ་གསན་རོག་གནང༌། ཞེས་ངོ་སྤྲོད་བྱས་ཚར་བ་དང༌། མ་ཎིའི་གླུ་དབྱངས་ཤིག་རྣ་ལམ་དུ་ཐོས་ཡོང༌། རྡོ་རྗེས་ཨ་སྟས་ངན། ད་དངོས་གནས་དུས་ངན་སྙེགས་མར་སླེབས་པ་འདྲ་ཞེས་བཤད་དེ། ཁོང་བཟའ་མི་གཉིས་ཀྱིས་ཉན་བཞིན་པའི་རླུངས་འཕྲིན་དེ་ཐག་ཅེས་སྒོ་རྒྱབས། པདྨ་རང་གི་བཟའ་ཟླར་ཡ་མཚན་གྱིས་གཅིག་བསྟས་ཏེ། ཁྱེད་རང་བཀའ་མོལ་མགོ་འཇུག་མེད་པ་དེ་འདྲ་ག་རེ་གསུང་གིས་ཡོད། གཞས་དེ་གཏོང་གནང༌། སྙན་པོ་འདུག་ཅེས་རླུང་འཕྲིན་དེ་ཚུར་འཕྲོག་རྩིས་བྱས། ཁོ་པས་ཡ་ལྐུག་པ། ཇོ་བོ་རིན་པོ། ཁྱོད་ཀྱིས་མ་ཎིའི་གླུ་དབྱངས་ལེན་པའི་དུས། མ་ཇོས་ཕྲུག་གུ་གསོད་པའི་དུས་ཞེས་པའི་མགུ་རུ་རིན་པོ་ཆེས་ལུང་བསྟན་པ་དེ་གོ་མ་མྱོང་ངམ། ད་དངོས་གནས་ལུང་བསྟན་གྱི་དུས་དེར་སླེབས་པ་འདྲ་ཟེར་བཤད། པདྨ་དེས་ག་རེ་གསུངས་ཀྱིས་ཡོད་རེད། ངས་ཧ་གོ་མ་སོང༌། མ་གཞི་ན། དེའི་ནང་རླུང་འཕྲིན་ཉན་ན་དུས་ངན་སྙེགས་མར་སླེབས་གསུངས་མི་འདུག་ག་ཟེར། རྡོ་རྗེས། ཨ་རྩི་ཁྱེད་རང་བོད་པ་ཞིག་རེད་པ། ལུང་བསྟན་དེ་དག་ཚང་མ་བོད་ཡིག་ཐོག་བྲིས་ཡོད་པ་ལས། མི་རིགས་གཞན་གྱི་སྐད་ཡིག་ནང་བྲིས་ཡོད་པ་མ་རེད་ད་ཞེས། གོ་སྐབས་དམ་འཛིན་གྱིས་ཟུར་ས་ཞིག་ཀྱང་བྱས། དེར་པདྨ། ང་སྔོན་མ་གྲྭ་པ་བྱེད་མ་མྱོང་ཙང་ཆོས་ཚིག་གི་ལུང་དོན་དེ་འདྲ་ག་ལ་ཤེས། ཁྱེད་རང་གིས་འགྲེལ་བཤད་གཅིག་སྐྱོངས་དང༌། ཞེས་མཚང་འབྲུ་ཆུང་ཆུང་ཞིག་བྱས་པ། ལྷན་དུ་རེ་བ་ཞིག་ཀྱང་བཏོན། རྡོ་རྗེས་ཨོ་ཆོས་ཚིག་ཚང་མའི་འགྲེལ་བཤད། སྔོན་ཆད་གྲྭ་པ་བྱེད་མྱོང་བ་ཞིག་གིས་རྒྱབ་དགོས་པ་དེ་འདྲ་ག་ལ་ཡིན། མ་གཞི་ནི། ཁྱེད་རང་དང་མ་ཕྲད་ན། ང་ད་ལྟ་ཡང་གྲྭ་པ་ཡིན་གྱི་རེད། ད་དེ་ཚོ་གཡུག་གཞག་དེ་ལས་ཁྱེད་རང་གིས་མགོ་མ་ཚོས་ན། ངས་འགྲེལ་བཤད་རྒྱབ་ཆོག དངོས་གནས་བྱས་ན་འཕགས་པ་སྤྱན་རས་གཟིགས་ཀྱི་གཟུངས་སྔགས་མ་ཎི་ཡིག་དྲུག་འདི་ཉིད། བསྙེན་སྒྲུབ་སྒམས་འདས་བྱས་ནས་ཉམས་སུ་བླང་བྱའི་མན་ངག་ཅིག་ཡིན་པ་ལས། འཇིག་རྟེན་ཟང་ཟིང་འཚོ་བའི་ཁྲོད་དུ་ཡ་མཚན་མཚན། ཉམས་དགའ་དགའ་བྱས་ནས་གཞས་ཚིག་ནང་བཅུག་ཡག་དེ་འདྲ་མ་རེད། དེ་འདྲ་བྱས་ན་ཆོས་ལ་སྣང་ཆུང་བྱས་པར་ཆགས་ཡོད། མ་ཟད་ཆོས་ལ་ཆེ་མཐོ། དང་གུས་རྩིས་བརླག་འགྲོ་བ་མཚོན་གྱིས་མི་འདུག་གམ། ད་དུང་མ་ཎ་གཞས་ཚིགས་ནང་བཅུག་པ་དེས། ཐར་པ་འཐོབ་པའི་རྒྱུ་རུ་འགྲོ་རྒྱུ་ཕར་ཞོག་རང་གི་ཚེ་འདིའི་ལྟོ་གོས་བསྒྲུབ་པའི་ཐབས་སུ་འགྲོ་བའི་ཉན་ཁ་མེད་པ་མིན། དེ་འདྲ་འགྱུར་ན་ཆོས་ལ་བརྟེན་ནས་ལོག་འཚོ་བསྒྲུབས་པ་ཆགས་ཡོད་པས་དམྱལ་བ་མནར་མེད་དུ་སྐྱེ་བའི་རྒྱུ་རང་གིས་བསྒྲུབས་ཟིན་པ་རེད། བྱས་ཙང༌། མགུ་རུ་རིན་པོ་ཆེས། མ་ཎིའི་གླུ་དབྱངས་ལེན་པའི་དུས་ཞེས། དུས་ངན་ཞིག་ཡིན་པར་ལུང་སྟོན་གྱིས་ཡོད། ད་དངོས་གནས་ལུང་བསྟན་གྱི་དུས་དེར་སླེབས་པ་འདྲ། རྡོ་རྗེས་ཚིག་མཚམས་མ་བཅད་གོང༌། པདྨ་སླར་ཡང་དྲི་བ་འདི་འདྲ་ཞིག་བཏོན། འོ་ན། ཁོ་ཚོས་ག་རེ་བྱས་ནས། མ་ཎིའི་གླུ་གཞས་བཏང་བ་རེད་ཟེར། ཨོ་ཁོས་ཟབ་ནན་གྱིས། རེད་ཡ། ཁོང་ཚོ་ལའང་ཁག་ཅི་ཡོད། མགོ་མ་ཚོས་པ་རེད་པ། ཁོང་ཚོ་ཁ་ཤས་ཀྱིས། རྒྱུ་མཚན་མེད་པར། གཞན་གྱི་ལད་མོ་བྱེད་བཞིན་ཡོད། ཡང་འགའ་ཤས་ཤིག་གིས། ཆོས་དང་མ་ཎི་ལ། དགའ་ཞེན་འཚོལ་ཕྱིར་གཟབ་ཟབ་བྱས་ནས་གཞས་བཏང་པའི་ཁུལ་རེད། སྙིང་རྗེ། ཁོ་ཚོའི་ལྷག་བསམ་ལ་སྐྱོན་མེད་ཀྱང་བྱ་སྤྱོད་ཀྱི་ཆ་ནས་ནོར་འགྲོ་གིས་ཡོད། གང་ལྟར་ཟབ་གཟབ་བྱས་པས། ཟིང་ཟིང༌། རྡོ་པདྨབཀོད་པས་ཁྱིའི་རྗེས་ཟེར་བ་དེ་རང་ཆགས་པ་རེད། ད་དངོས་གནས་ལུང་བསྟན་གྱི་དུས་དེར་སླེབས་པ་འདྲལ། ཁོས་སྐྱར་ཟློས་ཤིག་བྱས། པདྨ་རང་གི་བཟའ་ཟླའི་གདོང་གི་ཡིད་ཤིན་ཏུ་སྐྱོ་བའི་ངང་ཚུལ་ཚུལ་དེ་མཐོང་བས་སེམས་ཀྱིས་མ་བཟོད་པར་ལུང་བསྟན་གྱི་དུས་གཅིག་གཉིས་གསུམ། ད་གྲངས་ཀ་གསོག་དགོས་མ་རེད། དེ་ལས་བཞེས་ཐུག་མགྱོགས་ཙམ་མཆོད། ཨ་ནི། ང་གཉིས་ཉལ་སྡད་ན། ཞེས་ཁོའི་གདོང་ལ་ཟུར་མིག་གཅིག་འཕང་ནས་དགོད་ཙམ་བྱས་པས་རྡོ་རྗེའི་གདོང་གི་ཡིད་སྐྱོ་བའི་ངང་ཚུལ་དེ་ཡང་ག་ལེར་འཛུམ་པའི་མདངས་ལ་གྱུར་ཏོ། །